KOOL วิ่งฉิวกว่า 20% ทะลุแนวต้าน 6.10 บ. เก็งกำไรปีนี้โตแกร่ง
KOOL วิ่งฉิวกว่า 20% ทะลุแนวต้าน 6.10 บาท ล่าสุด เวลา 16.05 น. อยู่ที่ระดับ 6.45 บาท บวก 1.10 บาท หรือ 20.56% สูงสุด 6.60 บาท ต่ำสุด 5.40 บาท ด้วยมูลค่าซื้อขาย 543.27 ล้านบาท ด้าน บล.เคทีบี (ประเทศไทย) เชียร์ "ซื้อ" ชูเป้า 6.50 บาท มองกำไรปีนี้โตแกร่ง
24 ส.ค. 2559

ผู้สื่อข่าวรายงานว่าราคาหุ้นบริษัท มาสเตอร์คูล อินเตอร์เนชั่นแนล จำกัด (มหาชน) หรือ KOOL ณ เวลา 16.05 น. อยู่ที่ระดับ 6.45 บาท บวก 1.10 บาท หรือ 20.56% สูงสุด 6.60 บาท ต่ำสุด 5.40 บาท โดยราคา Ceiling อยู่ที่ 6.95 บาท ด้วยมูลค่าซื้อขาย 543.27 ล้านบาท ขณะที่ดัชนีตลาดหุ้นไทยโดยรวมบวก 0.44% 
 
โดยบล.เคทีบี (ประเทศไทย) ระบุในบทวิเคราะห์ แนะนำ “ซื้อ” KOOL ราคาเป้าหมาย 6.50 บาท/หุ้น แนวโน้มระยะยาวคาดเติบโตแข็งแกร่ง โดย KOOL มีการปรับกลยุทธ์รองรับช่วง Low Season ในงวดครึ่งปีหลังปี 59 จากการขยายการส่งออก และลูกค้ากลุ่มองค์กร ทำให้คาดว่าผลงานครึ่งปีหลังปีนี้ผลงานจะไม่แย่เหมือนปีก่อน
ขณะที่คาดกำไรสุทธิปี 59 เติบโตอย่างก้าวกระโดด โดยปรับคาดการณ์กำไรสุทธิเพิ่มขึ้นจากเดิมอีก 42% ขณะที่คาดกำไรสุทธิปี 60 ยังแข็งแกร่ง เติบโตไม่ต่ำกว่า 30% จากจุดเด่นของตัวสินค้า และการพัฒนาสินค้าใหม่ตอบโจทย์กลุ่มลูกค้าใหม่ๆ อย่างต่อเนื่อง นอกจากนี้ KOOL ตั้งเป้าหมายรายได้ในช่วง 3 ปีข้างหน้าจะเติบโตสูงเฉลี่ย 30% – 40% ต่อปี
ด้านเทคนิค บล.ธนชาต ระบุในบทวิเคราะห์ แนะนำซื้อ KOOL โดยราคาหุ้นฟื้นตัวขึ้นทะลุกรอบการพักฐาน Bullish Flag ด้วยแท่งเทียน Three White Soldiers พร้อมปริมาณการซื้อขายกลับมาสูงขึ้น สอดคล้องกับ MACD ชี้ตัด Signal ขึ้นอีกครั้ง มีแนวต้านแรกที่จุดสูงก่อนหน้าที่ 6.10 บาท ถัดไปที่ 6.50 บาท